ครอบครัว “พรประภา” ปัดเอี่ยวปั่นหุ้น MORE โบ้ย “ผู้ดูแลลงทุน” คีย์คำสั่งพลการ
ครอบครัว "พรประภา" ตั้งโต๊ะแถลงข่าวชี้แจง ยืนยันไม่มีส่วนเกี่ยวข้องในกรณีการโกงหุ้น MORE แถมยังตกเป็นผู้เสียหายเนื่องจาก ผู้ดูแลได้ดำเนินการโดยพลการ เป็นเหตุให้โดนอายัดทรัพย์กว่า 2,000 ล้านบาท
ครอบครัว "พรประภา" ตั้งโต๊ะแถลงข่าวชี้แจง ยืนยันไม่มีส่วนเกี่ยวข้องในกรณีการโกงหุ้น MORE แถมยังตกเป็นผู้เสียหายเนื่องจาก ผู้ดูแลได้ดำเนินการโดยพลการ
2 ธ.ค. 2565

นายเอกภัทร พรประภา พร้อมทนายความ ตั้งโต๊ะแถลงข่าวชี้แจงหลังมีข้อมูลระบุว่าตระกูล “พรประภา” เข้าไปมีส่วนเกี่ยวข้องกับกรณีการโกงหุ้น บริษัท มอร์ รีเทิร์น จำกัด (มหาชน) หรือ MORE จนเกิดความเสียหายกับโบรกเกอร์กว่า 7,000 ล้านบาท
ด้าน นายเอกภัทร ยืนยันว่าตนเอง และครอบครัว ไม่ได้มีส่วนร่วมกระทำความผิดดังกล่าว และยังตกเป็นผู้เสียหาย ซึ่งเรื่องทั้งหมดไม่ทราบว่ามีการขายหุ้นบิ๊กล็อตของหุ้น MORE เมื่อวันที่ 10 พฤศจิกายน เนื่องจากจะมีผู้ดูแลการลงทุน คอยซื้อขายหุ้นให้ และทุกครั้งจะต้องได้รับการยินยอมจากตนและครอบครัวก่อน แต่ครั้งนี้ตนเองและครอบครัวอยู่ต่างประเทศ ผู้ดูแลได้ดำเนินการโดยพลการ ซึ่งไม่ทราบว่าผู้ดูแลจะมีส่วนเกี่ยวข้อง หรือ รู้จักกับ นายอภิมุข บำรุงวงศ์ ตัวการสำคัญหรือไม่
โดยการกระทำดังกล่าว ทำให้ครอบครัว “พรประภา” ได้รับความเสียหาย อีกทั้งยังถูกอายัดทรัพย์กว่า 2,000 ล้านบาท ซึ่งขณะนี้ได้ให้ทีมกฎหมายรวบรวมเอกสาร เพื่อขอเข้าพบ ปอศ. และปปง. เพื่อแสดงความบริสุทธิ์ใจ และขอให้มีการถอนอายัดทรัพย์สิน และเตรียมเอาผิดกับผู้ดูแลการลงทุนในฐานความผิดฉ้อโกงด้วย
“ไม่เคยเจอเรื่องแบบนี้เลย ครั้งนี้ครั้งแรก ผมต้องการความถูกต้อง ความยุติธรรมให้กับครอบครัวผม อยากให้หน่วยงานราชการที่เกี่ยวข้องช่วยให้ความเป็นธรรม และตรงไปตรงมากับเรื่องที่เกิดขึ้น หลังจากนี้คงเลือกลงทุนที่เมืองนอกแล้ว เนื่องจากการลงทุนในประเทศไทยมีความซับซ้อนและอันตราย” นายเอกภัทร กล่าว
 